Document ID: 32013R0025

KOMISSION ASETUS (EU) N:o 25/2013,
annettu 16 päivänä tammikuuta 2013,
Euroopan parlamentin ja neuvoston asetuksen (EY) N:o 1333/2008 liitteiden II ja III ja komission asetuksen (EU) N:o 231/2012 liitteen muuttamisesta elintarvikelisäaineen kaliumdiasetaatti osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan, 14 artiklan ja 30 artiklan 5 kohdan,
ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(3)
Komission asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
(4)
Näitä luetteloita voidaan muuttaa asetuksessa (EY) N:o 1331/2008 tarkoitetun menettelyn mukaisesti.
(5)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.
(6)
Kaliumdiasetaatin käytön hyväksymisestä säilöntäaineena tehtiin 27 päivänä syyskuuta 2010 hakemus, joka toimitettiin jäsenvaltioiden saataville.
(7)
Hakemus koskee kaliumdiasetaatin käyttöä vaihtoehtona elintarvikelisäaineelle natriumdiasetaatti E 262 (ii), jota käytetään mikro-organismien kasvun inhibiittorina. Natriumdiasetaatin E 262 (ii) korvaaminen kaliumdiasetaatilla voi auttaa vähentämään natriumin saantia ravinnon välityksellä.
(8)
Komissio pyytää asetuksen (EY) N:o 1331/2008 3 artiklan 2 kohdan nojalla elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Kaliumdiasetaatti on kahden hyväksytyn elintarvikelisäaineen (kaliumasetaatti E 261 ja etikkahappo E 260) ekvimolekylaarinen yhdiste. Elintarvikealan tiedekomitea arvioi vuonna 1990 elintarvikelisäaineita, joilla on erilaisia teknisiä tehtäviä. Happojen, emästen ja niiden suolojen arvioinnit perustuivat lueteltuihin anioneihin ja kationeihin. Etikkahappo (E 260) ja sen suolat sekä ammonium-, natrium-, kalium- ja kalsiumasetaatit ja -diasetaatit kuuluivat arvioinnin piiriin. Komitea sijoitti kaikki nämä aineet ryhmään, jolle ei ole vahvistettu hyväksyttävää päiväsaantia. Tämä merkitsee sitä, ettei niiden käyttö aiheuta terveysvaaraa, kun niitä käytetään sellaisina määrinä, mikä on tarpeen halutun teknologisen vaikutuksen aikaansaamiseksi. Kaliumdiasetaatin hyväksymisellä vastaavalla tavalla kuin kaliumasetaatti ei todennäköisesti ole vaikutusta ihmisten terveyteen, joten elintarviketurvallisuusviranomaiselta ei ole tarpeen pyytää lausuntoa.
(9)
Kaliumdiasetaatti olisi hyväksyttävä käytettäväksi samalla tavalla kuin kaliumasetaatti. Asetuksen (EY) N:o 1333/2008 liitteissä oleva nykyinen lisäaineen E 261 nimi ”kaliumasetaatti” olisi sen vuoksi korvattava ilmaisulla ”kaliumasetaatit”, joka kattaa sekä kaliumasetaatin että kaliumdiasetaatin.
(10)
Asetukseen (EU) N:o 231/2012 olisi sisällytettävä kaliumdiasetaatin eritelmä. Asetuksen liitteessä olisi annettava kaliumdiasetaatille numero E 261 (ii) ja muutettava kaliumasetaatin nykyinen numero E 261 numeroksi E 261 (i). Tällä uudelleennumeroinnilla ei ole vaikutusta asetuksen (EY) N:o 1333/2008 22 ja 23 artiklassa säädettyihin merkintävaatimuksiin.
(11)
Euroopan parlamentin ja neuvoston asetuksen (EY) N:o 1333/2008 liitteen II muuttamisesta vahvistamalla unionissa hyväksyttyjen elintarvikelisäaineiden luettelo 11 päivänä marraskuuta 2011 annetun komission asetuksen (EU) N:o 1129/2011 (4) siirtymäsäännösten mukaan unionissa elintarvikkeissa käytettäväksi hyväksyttyjen elintarvikelisäaineiden luetteloa ja niiden käyttöä koskevia edellytyksiä käsittelevää liitettä II sovelletaan 1 päivästä kesäkuuta 2013. Jotta kaliumdiasetaatin käyttö voidaan sallia ennen kyseistä päivämäärää, kyseisen lisäaineen käytölle on tarpeen vahvistaa aikaisempi soveltamispäivä.
(12)
Sen vuoksi asetuksia (EY) N:o 1333/2008 ja (EU) N:o 231/2012 olisi muutettava.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liitteet II ja III tämän asetuksen liitteen I mukaisesti.
2 artikla
Muutetaan asetuksen (EU) N:o 231/2012 liite tämän asetuksen liitteen II mukaisesti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä tammikuuta 2013.

Labels: 3
0
1
17